**Veeliks Jalakas** (24. veebruar 1928 Lepiku küla, Roela vald, Lääne-Virumaa – 5. detsember 2013 Tallinn) oli eesti pendlimees, tervendaja ja selgeltnägija.

Teda hüüti **Pendli-Veeliks** ning teda on peetud suurimate kogemustega pendlimeheks. Ta osales telesaates "Selgeltnägijate tuleproov" (2008).

Lapsepõlv ja haridus
--------------------

Veeliks Jalaka isa Johannes oli talumees, kes võitles Eesti Vabadussõjas ja sai võitluses Landeswehri vastu haavata. Eesti riik andis talle pärast sõja lõppu talu.

Jalakas on öelnud, et unistas lapsena arstiks või õpetlaseks-pedagoogiks saamisest.

Veeliks Jalaka haridustee algas Roela-Tammiku algkoolis. Seejärel õppis ta Rakvere 1. Keskkoolis ja Tallinna 10. Keskkoolis. Viimane jäi arreteerimise tõttu lõpetamata ja Jalaka haridustee piirdus 11 klassiga.

Nõukogude-vastane tegevus ja vangistus
--------------------------------------

Jalaka siirdumine Rakvere I Keskkoolist Nõmme Gümnaasiumi oli seotud katsega pääseda pealekaebajate eest. Nimelt tegeles ta Nõukogude-vastase agitatsiooniga ja osales koolinoorte vastupanuliikumises. 28. oktoobril 1947 ta arreteeriti.

Veeliks Jalakas kandis karistust Eestis, algul Narvas ja seejärel Ülemistel. Vangilaagris olles õppis ta ehitamist: krohvimist ja betoonitööd. Ta vabanes vangistusest 1952. aastal.

Vabanemise järel töötas ta maalri ja ehitusbrigadirina ning tegi muid ehitusega kaasnevaid töid.

Tegevus selgeltnägijana
-----------------------

Veeliks Jalakas pidas end ise eelkõige tervendajaks.

Oma pendlimehetee alguses mõõtis ta pika niidi otsas oleva sõrmusega veesooni. Hiljem hakkas ta mõõtevahendina kasutama lühikest pendlit.

Veeliks Jalakas ei näinud pendlit maagilise vahendina, vaid inimkäe pikendusena, mis muudab alateadvuses oleva info kättesaadavaks.

Viimastel eluaastatel külastas teda aastas umbes 1500 abivajajat, sellele lisandusid telefoni teel nõu ja abi küsinud inimesed. Temalt otsiti abi terviseprobleemide, perekondlike probleemide ja äriprobleemide korral. Leidus ka arste, kes oma patsiente aeg-ajalt tema vastuvõtule saatsid või oma isiklike tervisehädadega tema poole pöördusid.

Veeliks Jalakas oli üks Intuitiivteaduste Kooli lektoreid.

2008. aastal osales ta saates "Selgeltnägijate tuleproov", kus oli üks kahest finalistist. Saate võitis teine finalist, selgeltnägija Nastja.

Isiklikku
---------

Tema isa oli Johannes Jalakas ja ema Helene Vilhelmine Jalakas. Tal oli vend Arvet Jalakas.

Veeliks Jalaka abikaasa oli Neida Jalakas.

Veeliks Jalakal oli kolm last: kaks poega ja tütar.

Veeliks Jalakas suri 5. detsembril 2013 ja on maetud Viru-Jaagupi kalmistule.

Tsitaate
--------

* Inimesed tahavad olla igavesti noored ja terved. Kõigil ei kuku see välja, sest paljusid asju tehakse valesti.

Viited
------

1. 1 2 3 4  "Veeliks Jalakas". *www.geni.com*. 13. mai 2015. Vaadatud 25.07.2015.
2. 1 2 3  "HAUDI kalmistute register: Viru-Jaagupi kalmistu, 7, O, 352, kirstuplats". *www.kalmistud.ee*. Vaadatud 4.10.2016.
3. 1 2 3 4 5 6 7 8 9 10 11  Hillar Kohv (13. juuni 2011). "Pendlimees Veeliks Jalakas Gossip.ee-le: Vähki saab ravida kasekäsna ja saviveega". *www.gossip.ee*. Originaali arhiivikoopia seisuga 23.06.2011. Vaadatud 25.07.2015.
4. ↑  "Lahkus Eesti teenekaim pendlimees Veeliks Jalakas". *www.ohtuleht.ee*. 7. detsember 2013. Vaadatud 4.10.2016.
5. 1 2  "Lahkunud Pendli-Veeliksi abi Vinni vallavanem ei vajanud". *Virumaa Teataja*. 09.12.2013. Vaadatud 25.07.2015.
6. ↑  "Suri pendlimees Veeliks Jalakas". *Elu24.ee*. 7. detsember 2013. Originaali arhiivikoopia seisuga 25.07.2015. Vaadatud 25.07.2015.
7. 1 2 3  Ilme Säde, Ülo Ojatalu (2007). "TEABELEHES "MEMENT0" aastatel 1989-2007 ilmunud kirjutiste ja illustratsioonide, nende autorite, kasutatud fotokogude omanike ja nimetatud isikute REGISTER" (PDF). *memento.ee*. Originaali (PDF) arhiivikoopia seisuga 31.01.2012. Vaadatud 25.07.2015.
8. ↑  Intuitiivteaduste Kool. .(Vaadatud 25.07.2015).
9. ↑  "Veeliks Jalaka pendliõpetus". *www.raamatukoi.ee*. Vaadatud 25.07.2015.
10. 1 2 3  Kaja Roomets (14. märts 2008). "Pendlimees Veeliks Jalakas: telemaja needust on isegi ekraanilt tunda". *www.ohtuleht.ee*. Vaadatud 4.10.2016.

Kirjandus
---------

* Ingvar Luhaäär. "Veeliksi pendliõpetus". Tallinn: Intuitiivteaduste Kool, 2009. ISBN 9789949901708

Välislingid
-----------

* TRADITSIOONI TARKUS. Pendlimees Veeliks Jalakas räägib vampirismist. Arhiiv.err.ee, eetris 05.11.2009.
* HALLO, KOSMOS! Veeliks Jalakas. Arhiiv.err.ee, eetris 26.09.2010